Postojeći je sustav za izradu europskih poslovnih statistika fragmentiran na zasebne uredbe koje su specifične za pojedino područje. To dovodi do nedosljednosti u prikupljanju podataka i neučinkovitosti u njihovoj izradi. FRIBS-om će se osigurati zajednički pravni okvir za izradu i sastavljanje poslovnih statistika ESS-a. Očekuje se da će se njime ostvariti: kvalitetniji poslovni registri ESS-a, zajedničke definicije koje je potrebno upotrebljavati u svim statističkom područjima obuhvaćenima FRIBS-om, razmjena mikropodataka koje je moguće identificirati i integrirana struktura podataka. To bi trebalo dovesti do racionalizacije nacionalnih postupaka izrade statistika, bolje uporabe postojećih izvora podataka i smanjenja statističkog opterećenja ispitanika pri sastavljanju poslovnih statistika ESS-a. Osim toga, FRIBS-om će se stvoriti usklađene strukture podataka i zajednički standardi kvalitete podataka, čime će se omogućiti povezivanje različitih poslovnih statistika te time dodatno povećati vrijednosti prikupljenih informacija.

pružatelji podataka zabrinuti su zbog povećanja opterećenja kao rezultat dodatnih potreba za podacima. Ciljanim savjetovanjima dokazano je da bi se modernizacijom statistika o trgovini unutar Unije i više nego nadoknadilo to povećanje.

•Prikupljanje i primjena stručnog znanja

O projektu FRIBS raspravljalo se na brojnim sastancima s nacionalnim stručnjacima kojima nisu bile obuhvaćene samo poslovne statistike, već i makroekonomske statistike te statistike o nacionalnim računima i platnoj bilanci. Izvješća o napretku projekta redovito su se podnosila Odboru za europski statistički sustav (ESSC) koji je osnovan Uredbom (EZ) br. 223/2009.

Prethodno opisana savjetovanja s dionicima koja su uključivala korisnike i pružatelje podataka bila su dodatni izvor upotrijebljenih vanjskih dokaza.

•Procjena učinka

Ovom se prijedlogu prilaže izvješće o procjeni učinka u kojem su utvrđeni problemi, predviđene različite opcije politika za njihovo rješavanje i naposljetku procijenjen učinak opcija politika.

Odbor za nadzor regulative dao je u lipnju 2016. pozitivno mišljenje o izvješću o procjeni učinka ( http://ec.europa.eu/smart-regulation/impact/ia_carried_out/cia_2016_en.htm#estat ).

U procjeni učinka utvrđena su dva uzroka problema:

1. smanjena relevantnost i prilagodljivost europskih poslovnih statistika;

2. pravna fragmentacija poslovnih statistika.

Kako bi se uklonili uzroci problema, procijenjene su sljedeće opcije:

opcija A – osnovni scenarij bez promjene politike EU-a,

opcija B – provedba zakonodavnih djelovanja ograničenih na određena područja poslovnih statistika, uključujući alternativne opcije za modernizaciju Intrastata,

opcija C – modernizacija poslovnih statistika unutar jedinstvenog okvira (FRIBS-a) uporabom kombinacije mjera, uključujući alternativne opcije za modernizaciju Intrastata.

Na temelju procjene učinka opcija A ne izgleda prihvatljivo jer bi tvorci politika i korisnici podataka u sve većoj mjeri bili nezadovoljni diseminiranim podacima i okrenuli bi se drugim izvorima podataka.

Opcijom B u određenoj se mjeri rješava pitanje modernizacije postojećeg sustava europskih poslovnih statistika, posebno nadogradnja izrade podataka i izlaznih podataka za korisnike politika i ostale korisnike. To vrijedi i za modernizaciju sustava Intrastat kojom bi trebalo smanjiti opterećenje pružatelja podataka. Međutim, tom se opcijom ne rješava niz postojećih nedostataka. Prvo, zadržavanje deset zasebnih zakonodavnih akata o poslovnim statistikama znači da je potrebno uložiti više napora kako bi se smanjile nedosljednosti i očuvala usklađenost podataka i pokazatelja izrađenih za korisnike politika u budućnosti, čime se isto tako stvara veliko radno opterećenje povezano s upravljanjem i ažuriranjem tih zakonodavnih akata. Djelovanjima za poboljšanje koja su predložena u toj opciji ne stvaraju se zapravo veća agilnost i prilagodljivost promjenama politike i drugim potrebama korisnika

Opcija C najnaprednija je i najprogresivnija jer se njome modernizira sustav europskih poslovnih statistika te se one prilagođavaju budućim potrebama. Europske poslovne statistike objedinit će se jedinstvenim pravnim okvirom FRIBS, kojim će se implicitno zajamčiti puno veća dosljednost poslovnih statistika (npr. s obzirom na vrijeme promjena, usklađivanje definicija itd.). Time se omogućuje ostvarivanje većih koristi od sustava ESS kao cjeline i istodobno povećava dodana vrijednost EU-a. Granice između različitih statističkih područja smanjite će se ili čak potpuno nestati. Tim će se usklađivanjem omogućiti bolje služenje potrebama politika jer će se moći diseminirati više pojednostavnjenih pokazatelja i kombinacija pokazatelja. Povećat će se i agilnost sustava, što ne bi bilo moguće u okviru dvaju prethodnih opcija. Novim potrebama politika moći će se udovoljiti uz manja kašnjenja te će se one moći ugraditi u djelotvoran i dobro oblikovani sustav. Nadalje, za razliku od opcije B, troškovi prilagodbe diseminiranih statistika i temeljnog pravnog okvira smanjeni su u opciji C kojoj se daje prednost jer je sve potrebne izmjene jednostavnije uvesti odjednom. Što je najvažnije, opcija C ima daleko najveći potencijal za smanjenje opterećenja poduzeća.

Zaključno, sve te prednosti jasno idu u prilog opciji C. Njome se najbolje odgovara na ciljeve programa REFIT pojednostavnjenjem, smanjenjem nepotrebnog administrativnog opterećenja i racionalizacijom heterogenih i nedosljednih pravnih tekstova kojima su trenutačno uređene poslovne statistike u jedinstveni usklađeni pravni okvir.

Iako je dao pozitivno mišljenje, Odbor za nadzor regulative imao je tri glavne preporuke za poboljšanje izvješća o procjeni učinka. One su navedene u nastavku.

1. Raspon opcija koje su na početku predstavljene i analizirane smatrao se nepotpunim jer se postupak savjetovanja o mogućim podopcijama za modernizaciju statistika o trgovini unutar Unije nastavlja nakon početnog podnošenja izvješća o procjeni učinka Odboru za nadzor regulative radi nadzora. Eurostat je ažurirao popis predloženih opcija politika tako da odražava zaključke ESSC-a o modernizaciji trgovine unutar Unije.